ΓΡΑΠΤΗ ΕΡΩΤΗΣΗ E-0901/97 υποβολή: Jan Mulder (ELDR) προς την Επιτροπή (12 Μαρτίου 1997)

Θέμα: Οι εισαγωγές ανθέων από χώρες της Λατινικής Αμερικής

Στις 18 Φεβρουαρίου 1997, η Διεθνής Herald Tribune δημοσίευσε άρθρο σύμφωνα με το οποίο οι Ηνωμένες Πολιτείες προτίθενται να αναθεωρήσουν τη θέση τους έναντι των εισαγωγών κεκομμένων ανθέων με μηδενικό συντελεστή, από χώρες της Λατινικής Αμερικής, και ειδικότερα την Κολομβία.

1. Μπορεί να ανακοινώσει η Επιτροπή με ποιες χώρες της Λατινικής Αμερικής έχουν συναφθεί συμφωνίες που εξασφαλίζουν την εισαγωγή κεκομμένων ανθέων και άλλων προϊόντων στην Ευρωπαϊκή Κοινότητα, με μηδενικό συντελεστή, ως αντιστάθμιση της επισήμου μείωσης της παραγωγής κοκαΐνης και άλλων παρεμφερών ναρκωτικών στις εν λόγω χώρες;

2. Μπορεί να ανακοινώσει η Επιτροπή με ποιον τρόπο επηρεάσαν οι συμφωνίες αυτές, κατά τα τρία τελευταία έτη, τις εξαγωγές κεκομμένων ανθέων και άλλων προϊόντων προς την Ευρωπαϊκή Ένωση;

3. Κρίνει η Επιτροπή ότι οι εν λόγω συμφωνίες συνέβαλαν πράγματι στη μείωση της τοπικής παραγωγής και των εξαγωγών ναρκωτικών; Σε ποια στοιχεία βασίζει η Επιτροπή την άποψή της;

4. Ποια συμπεράσματα προτίθεται ενδεχομένως να συναγάγει η Επιτροπή από την εξέλιξη της κατάστασης;

5. Σε περίπτωση που οι Ηνωμένες Πολιτείες αποφασίσουν όντως να καταργήσουν το μηδενικό συντελεστή για τα κεκομμένα άνθη που προέρχονται από χώρες της Λατινικής Αμερικής, ποιες πιστεύει η Επιτροπή ότι θα είναι οι επιπτώσεις στις εξαγωγές κεκομμένων ανθέων από τη Λατινική Αμερική προς την Ευρωπαϊκή Ένωση;

Απάντηση του κ. Marin εξ ονόματος της Επιτροπής (24 Απριλίου 1997)

1. Η Επιτροπή χορηγεί τη δασμολογική ατέλεια σε ομάδα προϊόντων καταγωγής ορισμένων χωρών της Λατινικής Αμερικής, όχι βάσει ειδικών συμφωνιών αλλά και εφαρμογή ειδικού καθεστώτος που καθορίζεται στο πλαίσιο του συστήματος γενικευμένων δασμολογικών προτιμήσεων (ΣΓΠ), το οποίο αποτελεί αυτόνομο μέσο.

Πρόκειται για μέλη της Κοινότητας των Άνδεων (Βολιβία, Κολομβία, Ισημερινός, Περού, Βενεζουέλα) ((Η Βενεζουέλα από την 1.1.1995, οι τέσσερις άλλες χώρες από τις 13.11.1990. )), της Κοινής Αγοράς της Κεντρικής Αμερικής (Κόστα Ρίκα, Γουατεμάλα, Ονδούρας, Νικαράγουα, Σαλβαδόρ) καθώς και του Παναμά ((Από την 1.1.1992 για τις έξι χώρες του Κεντροαμερικανικού Ισθμού. )) που απολαύουν δασμολογικής ατέλειας για έναν κατάλογο προϊόντων του γεωργικού τομέα, μεταξύ των οποίων τα κομμένα άνθη. Βάσει του ειδικού καθεστώτος, η Κοινότητα των Άνδεων απολαύει επίσης της δασμολογικής ατέλειας για προϊόντα που καλύπτονται από το βιομηχανικό κεφάλαιο του συστήματος ΣΓΠ.

Το ειδικό αυτό καθεστώς είχε χορηγηθεί για να προωθήσει τη δημιουργία και την επέκταση νομίμως επικερδούς παραγωγής και να ευνοήσει τη διάθεση προς εξαγωγή. Με την ενίσχυση των βιομηχανιών τους και τη σταθεροποίηση του πολιτικού και κοινωνικού τους περιβάλλοντος καθώς και του κράτους δικαίου, το ειδικό καθεστώς αποσκοπεί στο να μειώσει το εμπόριο ναρκωτικών στις χώρες αυτές. Ωστόσο, στην περίπτωση που μερικές από τις χώρες αυτές δεν καταβάλλουν παράλληλα, πραγματικές προσπάθειες για να καταπολεμήσουν αποτελεσματικά τα ναρκωτικά και δεν σημειώσουν επαρκή πρόοδο, η Κοινότητα θα μπορεί να αναστείλει, ολικώς ή μερικώς, το δικαίωμα του ειδικού καθεστώτος έναντι της εν λόγω χώρας.

2. Το ειδικό καθεστώς ευνόησε αισθητά την αύξηση των εξαγωγών των χωρών αυτών προς την Κοινότητα. Έτσι, από το 1992 μέχρι το 1994 ((Όλα τα ποσοστά αναφέρονται σε στοιχεία σχετικά με την αξία. )), οι εξαγωγές κομμένων ανθέων της Κοινότητας των Άνδεων, που βρισκόταν σε περιορισμένα σχετικά επίπεδα, αυξήθηκαν κατά 26% και εκείνες των χωρών της Κεντρικής Αμερικής κατά 80%, ενώ η αύξηση των συνολικών κοινοτικών εισαγωγών, από όλες τις προελεύσεις, μόλις ξεπέρασε το 10%. Εξάλλου, οι εισαγωγές άλλων προϊόντων που καλύπτονται από τις ειδικές προτιμήσεις αυξήθηκαν αντίστοιχα κατά 37% για τις χώρες των Άνδεων και κατά 127% για εκείνες της Λατινικής Αμερικής.

3. Χρειάζεται μια ιδιαίτερα μεγάλη περίοδος παρατήρησης για να εξακριβωθούν τα διαρκή αποτελέσματα της διαδικασίας αντικατάστασης των δραστηριοτήτων εμπορίας ναρκωτικών από νόμιμες δραστηριότητες και η Επιτροπή δεν διαθέτει ακόμα αποτελέσματα της συνολικής και επίκαιρης μελέτης που έχει αρχίσει η ίδια. Ορισμένες ενδείξεις δείχνουν ότι το ειδικό καθεστώς οδήγησε στην ανάληψη νέων δραστηριοτήτων που δημιουργούν θέσεις απασχόλησης και ότι, ιδίως, οι καλλιέργειες ανθέων επικρατούν εκεί όπου προηγουμένως καλλιεργούνταν φύλλα κόκας. Ωστόσο, η προτιμησιακή πρόσβαση στην αγορά δεν αποτελεί παρά έναν μόνο από τους τομείς της συνεργασίας για την καταπολέμηση των ναρκωτικών, η επιτυχία των οποίων εξαρτάται από πολλούς άλλους παράγοντες στους οποίους το μέσο αυτό, που έχει καθαρά εμπορικό χαρακτήρα, δεν έχει άμεση επίδραση.

4. Η Επιτροπή θεωρεί ότι εάν οι χώρες δικαιούχοι του ειδικού καθεστώτος εμμείνουν σε μια δυναμική πολιτική προώθησης και εντατικοποίησης της χρησιμοποίησης των πλεονεκτημάτων που προσφέρει το ειδικό καθεστώς, αυτό θα πρέπει να επιφέρει τα αναμενόμενα θετικά αποτελέσματα για τις κοινωνικοοικονομικές τους συνθήκες.

5. Θα ήταν παρακινδυνευμένο να γίνει κάποια πρόβλεψη για τις συνέπειες της κατάργησης της ατέλειας που χορηγείται από τις Ηνωμένες Πολιτείες. Θα αναφέρομε όμως ότι η αγορά των Ηνωμένων Πολιτειών είναι περισσότερο μαζική αγορά ενώ η Κοινότητα εισάγει κυρίως προϊόντα υψηλής ποιότητας και, συνεπώς, μεγαλύτερης αξίας.